Seun kom op pa af na plaasmoord(Argieffoto: Lorraine Claasen) ŉ Boer is Sondag laatmiddag op sy plaas buite Wolmaransstad in Noordwes vermoor. Die 67-jarige boer is met ŉ skerp voorwerp in een van sy skaapkrale doodgesteek. Sy 66-jarige vrou is met ernstige beserings in ŉ hospitaal opgeneem. Volgens kol. Adele Myburgh, provinsiale polisiewoordvoerder, het drie mans en twee vroue omstreeks 17:30 met ŉ voertuig op die plaas aangekom en gesê hulle wil skape koop. Die verdagtes is saam met die boer en sy vrou na die skaapkrale om skape uit te soek. Die egpaar is hier deur die verdagtes oorrompel. Myburgh het gesê van die verdagtes het die vrou na die huis geneem, terwyl die ander verdagtes die boer vasgebind en vermoor het. Die vrou is aangerand terwyl die verdagtes op die kluis se sleutel aangedring het. Hulle het onder meer vuurwapens en kontant gebuit. Die egpaar se 43-jarige seun wat in ŉ ander kraal besig was, het intussen die verdagtes sien vlug en besef daar is fout. Hy het op sy pa se vasgebinde liggaam in die kraal afgekom waarna hy sy ernstig beseerde ma in die huis gevind en hulp ontbied het. Myburgh het gesê ’n saak van moord en plaasaanval is geopen. Niemand is nog in hegtenis geneem nie.